Hamburg

Historie

Hamburgs vugge ligger ved Elbens sideelv Alster. Ved Alsters bredd (gammelsaksisk: ham) oppsto på 700-tallet den første bosettingen ved denne elvens munning i Elben. Karl den store anla i 808 en borg på høyden mellom Alster og Elben. Hamburg ble etablert ca. 830 i dette området. Fra 1100-tallet fikk Elben en større betydning og handelen i Nord-Europa utviklet seg raskt. Keiser Barbarossa tildelte i 1189 (i henhold til Nordsjøkyst-traktaten) byen privilegiet å innkreve toll på Elben, og dermed oppsto den frie riksbyen Hamburg.
Hamburg ble i middelalderen en viktig nordeuropeisk havn for Hansaforbundet dannet i 1241. Etter oppdagelsen av Amerika ble Hamburg en viktig innførselshavn. Speicherstadt ble oppført i perioden 1881-1888 og fra 1888 ble frihavnen etablert.
Byen hadde helt til 1850 ikke mer enn ca. 50 000 innbyggere. Fra 1860 startet imidlertid industrialiseringen og innen 1900 var befolkningen ca. en  million. I 1937 ble grensene utvidet til de som gjelder i dag.
Hamburg har vært en republikk siden middelalderen. Fra 1200-tallet til godt inn på 1800-tallet var det forbudt for adelige både å eie eiendom og å delta i det politiske livet i Hamburg, og adelige (som man hovedsakelig fant utenfor byen) ble sett sterkt ned på. Hamburg var imidlertid ikke noe demokrati, men snarere en form for oligarki eller plutokrati, styrt av en arvelig gruppe hanseater med forfatningsmessige privilegier. Jurister hadde etterhvert monopol på de mektigste stillingene i staten.
Byen fikk et sterkt oppsving på 1800-tallet på grunn av handelen med Amerika. I 1842 ble Hamburg ødelagt av en omfattende brann og byen med et romslig og åpent preg.
Hamburg ble bispesete i 831. På 1000-tallet omfattet erkestiftet Hamburg-Bremen Nord-Tyskland og hele Norden. Kirken i Norge var underlagt Hamburg til 1153 da eget erkestift ble opprettet.
I 1955 var omkring 300.000 av byens 1,76 millioner innbyggere flyktninger.

Politikk

Hamburgs regjering kalles Senatet og ledes av Førsteborgermesteren. De øvrige senatorene har vanlige ministerporteføljer. Bystatens parlament kalles Hamburgs borgerskap. Både Senatet og Hamburgs borgerskap holder til i Hamburg rådhus.
Det finnes 97 diplomatiske representasjoner i Hamburg.

Geografi

Byen ligger hvor elvene Alster og Bille renner ut i Elben, 110 km fra Nordsjøen. Dagens grenser ble fastsatt i Loven om Stor-Hamburg fra 1937.

Eksklaver

I tillegg tilhører også nordsjø-øyene Neuwerk, Scharhörn og Nigehörn i Nationalpark Hamburgisches Wattenmeer denne delstaten, og disse blir administrert av Hamburg-Mitte.

Kultur og severdigheter

Hamburg har mer enn 40 teater- og konsertscener, 100 musikklubber, ca. 60 museer, omkring 280 musikkforlag og 200 musikkstudioer. Det finnes i byen 30 kinoer med alminnelig underholdningsprogram og dessuten spesialkinoer med seriøst program (Programmkino). I sesongen 2005/2006 hadde kulturinstitusjoner i byen som er støttet av det offentlige, 10,3 millioner besøkende.  I tillegg bor og arbeider mer enn 10 000 selvstendige kunstnere i byen.

Kirker

De fem største evangeliske kirkene i Hamburger kalles Hovedkirkene (tysk: Hauptkirchen). Det dreier seg om St. Michaelis-kirken gjerne kalt «Michel», St. Nikolai-kirken som er et fredsminnesmerke, St. Petri-kirken fra 1000-tallet, St. Jacobi-kirken fra 1200-tallet og St. Katharinen-kirken fra 1300-tallet.
St. Gertrud- kirken var forbildet ved byggingen av Trefoldighetskirken i Arendal.